ທ່ານ ຫງວຽນທ້ຽນເຍີນ ໃຫ້ການຕ້ອນຮັບທ່ານນາງ Catherin Wong
(ພາບ: daidoanket)
ຕອນບ່າຍວັນທີ 17/10 ຢູ່ຮ່າໂນ້ຍ, ທ່ານ ຫງວຽນທ້ຽນເຍີນ ປະທານຄະນະກຳມະການສູນກາງແນວໂຮມປະເທດຊາດ ຫວຽດນາມ ໃຫ້ການຕ້ອນຮັບທ່ານນາງ Catherin Wong ເອກອັກຄະລັດຖະທູດ ສິງກະໂປ ເນື່ອງໃນໂອກາດປະຕິບັດໜ້າທີ່ການທູດຢູ່ ຫວຽດນາມ. ທີ່ການຕ້ອນຮັບ, ທ່ານ ຫງວຽນທ້ຽນເຍີນ ຢືນຢັນວ່າ: ທ່ານນາງເອກອັກຄະລັດຖະທູດມາຮັບໜ້າທີ່ຢູ່ ຫວຽດນາມ ໃນຈຸດເວລາ ທີ່ມີຄວາມໝາຍ ເມື່ອການພົວພັນຄູ່ຮ່ວມມືຍຸດທະສາດລະຫວ່າງ 2 ປະເທດ ພວມໄດ້ຮັບການຍູ້ແຮງ. ຕາມທ່ານ ຫງວຽນທ້ຽນເຍີນ ແລ້ວ, ເພື່ອແນໃສ່ພັດທະນາປະເທດຊາດ, ການຮັບຟັງຄວາມເຫັນຈາກປະຊາຊົນສຳລັບການເຄື່ອນໄຫວຂອງລະບົບອຳນາດການປົກຄອງມີຄວາມໝາຍທີ່ສຸດ. ເສີມຂະຫຍາຍປະຊາທິປະໄຕ, ເອົາໃຈໃສ່ເຖິງການຕີລາຄາຂອງປະຊາຊົນ ເພື່ອປະຕິຮູບດ້ານການບໍລິຫານ ແມ່ນໜ້າທີ່ສຳຄັນຂອງລັດຖະບານ ແລະ ແນວໂຮມປະເທດຊາດ ຫວຽດນາມ. ທ່ານ ຫງວຽນທ້ຽນເຍີນ ໃຫ້ຮູ້ວ່າ ປັດຈຸບັນ ແນວໂຮມປະເທດຊາດ ຫວຽດນາມ ພວມຜັນຂະຫຍາຍໂຄງການຕີລາຄາຄວາມເພິ່ງພໍໃຈຂອງປະຊາຊົນສຳລັບອຳນາດການປົກຄອງຂັ້ນພື້ນຖານ ແລະ ຖືນີ້ເປັນດັດຊະນີກ່ຽວກັບການປະຕິຮູບດ້ານບໍລິຫານ, ປາດຖະໜາວ່າ: ສິງກະໂປ ຈະແບ່ງປັນບັນດາບົດຮຽນ ແລະ ພາຫະນະຕີລາຄາຄວາມເພິ່ງພໍໃຈຂອງປະຊາຊົນ.
ສ່ວນທ່ານນາງ Catherin Wong ກໍ່ຢືນຢັນວ່າ: ສິງກະໂປ ພ້ອມແລ້ວທີ່ຈະໜູນຊ່ວຍ ຫວຽດນາມ ກ່ຽວກັບບົດຮຽນໃນການຕີລາຄາຄວາມເພິ່ງພໍໃຈຂອງປະຊາຊົນ, ທ່ານນາງ Catherin Wong ປາດຖະໜາວ່າ ຈະສືບຕໍ່ສົມທົບກັນຢ່າງແໜ້ນແຟ້ນກັບແນວໂຮມປະເທດຊາດ ຫວຽດນາມ ແນໃສ່ຊຸກຍູ້ການພົວພັນອັນດີງາມ ລະຫວ່າງ 2 ປະເທດໃນໄລຍະປະຕິບັດໜ້າທີ່ການທູດຢູ່ ຫວຽດນາມ.
(ແຫຼ່ງຄັດຈາກ VOV)